Η οδηγία 2001/112/ΕΚ του Συμβουλίου θεσπίζει ειδικούς κανόνες της Ευρωπαϊκής Ένωσης (ΕΕ) σχετικά με τη σύνθεση των χυμών φρούτων και ορισμένων ομοειδών προϊόντων, τις αποκλειστικές ονομασίες τους, τα χαρακτηριστικά παρασκευής και την επισήμανσή τους. Η οδηγία (EE) 2024/1438 τροποποιεί την οδηγία 2001/112/ΕΚ του Συμβουλίου, ώστε να ενθαρρύνει τον επαναπροσδιορισμό της σύστασης στην περίπτωση των τροφίμων υψηλής περιεκτικότητας σε σάκχαρα και να διευκολύνει τη μετάβαση σε υγιεινή και βιώσιμη διατροφή. Πιο συγκεκριμένα, η τροποποιητική οδηγία θέτει επί τάπητος την ολοένα και μεγαλύτερη ζήτηση προϊόντων με χαμηλότερη περιεκτικότητα σε σάκχαρα και βελτιώνει τις πληροφορίες προς τους καταναλωτές. Τα προϊόντα που αφορά η παρούσα οδηγία απαριθμούνται στο παράρτημα I της οδηγίας: χυμοί φρούτων (που εξ ορισμού δεν περιέχουν προστιθέμενα σάκχαρα)· χυμοί φρούτων από συμπυκνωμένο χυμό [που λαμβάνονται από ανασύσταση συμπυκνωμένου χυμού φρούτων με πόσιμο νερό που πληροί τα κριτήρια τα οποία καθορίζονται στην οδηγία (ΕΕ) 2020/2184]· συμπυκνωμένοι χυμοί φρούτων· χυμοί φρούτων που παράγονται με υδατική εκχύλιση· αφυδατωμένοι χυμοί φρούτων / σκόνες χυμού φρούτων· και νέκταρ φρούτων. Τα προϊόντα αυτά ορίζονται με βάση τη σύνθεση και τις μεθόδους παρασκευής τους, ώστε να διασφαλιστεί ότι οι ονομασίες θα χρησιμοποιούνται ορθά στο εμπόριο και όχι κατά τρόπο ο οποίος ενδέχεται να παραπλανήσει τους καταναλωτές. Η οδηγία 2001/112/ΕΚ του Συμβουλίου πρέπει να αναγνωσθεί σε συνδυασμό με άλλες συναφείς νομοθετικές πράξεις, όπως ο κανονισμός (ΕE) αριθ. 1169/2011 για την επισήμανση των τροφίμων. Οι ονομασίες προϊόντων που απαριθμούνται στο παράρτημα I πρέπει να χρησιμοποιούνται στο εμπόριο αποκλειστικά για τα εν λόγω προϊόντα. Εναλλακτικά, το παράρτημα III απαριθμεί έναν κατάλογο ειδικών ονομασιών που, όταν χρησιμοποιούνται, πρέπει να χρησιμοποιούνται στη γλώσσα και υπό τους όρους που καθορίζονται στο παράρτημα. Η οδηγία απαιτεί να γίνεται σαφές στην ονομασία προϊόντος: αν ένα προϊόν αποτελεί μείγμα διάφορων φρούτων· αν ένα προϊόν έχει παραχθεί εξ ολοκλήρου ή εν μέρει από συμπυκνωμένα προϊόντα, αναγράφοντας στην ετικέτα με ευδιάκριτους χαρακτήρες την ένδειξη "από συμπυκνωμένο/-ους χυμό/-ούς" ή "εν μέρει από συμπυκνωμένο/-ους χυμό/-ούς". Για τα προϊόντα που παρασκευάζονται από δύο ή περισσότερα φρούτα, η ονομασία του προϊόντος πρέπει να αποτελείται από μια λίστα των χρησιμοποιούμενων φρούτων, σε φθίνουσα σειρά βάσει του όγκου των χυμών ή των πολτών φρούτων, όπως αναγράφονται στον κατάλογο των συστατικών. Στην περίπτωση των προϊόντων που παρασκευάζονται από τρία ή περισσότερα φρούτα, η αναφορά των χρησιμοποιούμενων φρούτων μπορεί να αντικαθίσταται από την ένδειξη "διάφορα φρούτα", από ανάλογη ένδειξη ή από τον αριθμό αυτών των φρούτων. Μόνον οι επεξεργασίες και οι ουσίες που αναγράφονται στο μέρος II του παραρτήματος I και οι πρώτες ύλες που συμμορφώνονται με το παράρτημα II μπορούν να χρησιμοποιούνται για την παρασκευή των προϊόντων που ορίζονται στο μέρος I του παραρτήματος I. Το παράρτημα IV καθορίζει την ελάχιστη περιεκτικότητα σε χυμό φρούτων ή/και πολτό φρούτων στα νέκταρ φρούτων. Στην περίπτωση των νέκταρ, η επισήμανση πρέπει να αναγράφει την ελάχιστη περιεκτικότητα σε φρούτα. Η τροποποιητική οδηγία (ΕΕ) 2024/1438 θεσπίζει τρεις νέες κατηγορίες χυμών φρούτων: χυμός φρούτων μειωμένης περιεκτικότητας σε σάκχαρα — φυσικός χυμός του οποίου η ποσότητα των φυσικών σακχάρων έχει μειωθεί κατά 30 % τουλάχιστον και μπορεί να λαμβάνεται με ανάμειξη χυμού φρούτων μειωμένης περιεκτικότητας σε σάκχαρα με χυμό φρούτων, πολτό φρούτων ή και τα δύο· χυμός φρούτων μειωμένης περιεκτικότητας σε σάκχαρα από συμπυκνωμένο χυμό — χυμός φρούτων από συμπυκνωμένο χυμό του οποίου η ποσότητα των φυσικών σακχάρων έχει μειωθεί κατά 30 % τουλάχιστον και μπορεί να λαμβάνεται με ανάμειξη χυμού φρούτων μειωμένης περιεκτικότητας σε σάκχαρα από συμπυκνωμένο χυμό με ένα ή περισσότερα από τα ακόλουθα προϊόντα: χυμό φρούτων, χυμό φρούτων από συμπυκνωμένο χυμό, χυμό φρούτων μειωμένης περιεκτικότητας σε σάκχαρα, συμπυκνωμένο πολτό φρούτων και πολτό φρούτων· και συμπυκνωμένος χυμός φρούτων μειωμένης περιεκτικότητας σε σάκχαρα – συμπυκνωμένος χυμός φρούτων του οποίου η ποσότητα των φυσικών σακχάρων έχει μειωθεί κατά 30 % τουλάχιστον, ή το προϊόν που λαμβάνεται από χυμό φρούτων μειωμένης περιεκτικότητας σε σάκχαρα με τη φυσική αφαίρεση συγκεκριμένης αναλογίας της περιεκτικότητας σε νερό. Τα τρία νέα προϊόντα λαμβάνονται με τη χρήση μιας επεξεργασίας που επιτρέπεται από την οδηγία. Με την εν λόγω επεξεργασία διατηρούνται όλα τα υπόλοιπα ουσιώδη φυσικά, χημικά, οργανοληπτικά και θρεπτικά χαρακτηριστικά ενός μέσου τύπου χυμού των φρούτων από τα οποία προέρχεται. Η τροποποιητική οδηγία (ΕΕ) 2024/1438 θεσπίζει επίσης τη δυνατότητα αναγραφής της δήλωσης "οι χυμοί φρούτων περιέχουν αποκλειστικά φυσικά σάκχαρα" στην επισήμανση ενός χυμού φρούτων και ενός χυμού φρούτων από συμπυκνωμένο χυμό, ώστε να παρέχονται ακριβείς πληροφορίες στους καταναλωτές. Μέχρι τις , η Ευρωπαϊκή Επιτροπή πρέπει να υποβάλει έκθεση στο Ευρωπαϊκό Κοινοβούλιο και στο Συμβούλιο της Ευρωπαϊκής Ένωσης στην οποία θα παρέχεται αξιολόγηση της σκοπιμότητας των διαφόρων δυνατοτήτων για επισήμανση με την ένδειξη της χώρας ή των χωρών προέλευσης όπου έγινε η συγκομιδή του φρούτου ή των φρούτων που χρησιμοποιήθηκαν για την παρασκευή χυμού φρούτων ή πολτού φρούτων. Η έκθεση πρέπει να συνοδεύεται, κατά περίπτωση, από νομοθετική πρόταση.